Ego, Milo de Pogi, dominus Sancti-Valeriani, notum fieri volo universis quod venerabilis vir Helias, abbas Sancte-Columbe Senon., accepit in vadio, prius pro octoginta libris pruvin., postea pro quinquaginta libris pr., decimam quam Petrus monachus, miles, habebat apud Corlaon, assensu et laudatione mea; de cujus feodo eadem decima movebat, ita quod a Pascha usque ad sex annos completos ipsa decima redimi non posset. Quod ne unquam infirmetur, sigilli mei feci munimine roborari. Actum, anno Gracie Mº CCº quarto, mense maio.